Sadiq Khan a câștigat al treilea mandat de primar al Londrei. Câte voturi a avut primul edil musulman, de origine pakistaneză
Primarul laburist al Londrei, Sadiq Khan, a fost reales la alegerile locale care au avut loc joi în Anglia, devenind astfel primul edil al capitalei britanice care obţine un al treilea mandat, a anunţat media britanică după numărarea tuturor voturilor.
Khan - în vârstă de 53 de ani, fiul unor imigranţi pakistanezi şi primul primar musulman al Londrei - a obţinut 1.088.000 de voturi, faţă de 813.000 candidata conservatoare Susana Hall.
Sadiq Khan conduce capitala britanică din 2016, succedându-i lui Boris Johnson, care a avut două mandate succesive de primar înainte de a deveni prim-ministru.
Peste 2.000 de consilii locale alese la scrutinul de joi
Alte victorii ale laburiştilor erau aşteptate după alegerile locale de joi, un semnal înaintea alegerilor naţionale din acest an, care, potrivit sondajelor, l-ar putea aduce la putere pe liderul laburist Keir Starmer şi ar putea pune capăt celor 14 ani de guvern conservator.
Alegătorii au votat joi pentru mai bine de 2.000 de mandate ale consiliilor locale din Anglia şi pentru câteva fotolii importante de primari, inclusiv în capitala Londra.